     

Tarptautinis senosios muzikos ansamblis „Canto Fiorito“
Meno vadovas Rodrigo Calveyra

Vilniuje įsikūręs tarptautinis senosios muzikos ansamblis „Canto Fiorito“, kuriam vadovauja Rodrigo Calveyra, savo veiklą pradėjo 2013 metais. Ansamblio misija yra tyrinėti ir atlikti renesanso ir baroko muziką, ypatingą dėmesį skiriant XVII a. pirmosios pusės Lietuvos Didžiosios Kunigaikštystės ir Abiejų Tautų Respublikos muzikos paveldui. 

[bookmark: _GoBack]2014 m. „Canto Fiorito“ kartu su įrašų kompanija „Semplice“ išleido kompaktinę plokštelę, kurioje pristatoma XVII a. pradžioje Vilniuje kūrusio kompozitoriaus Giovanni Battista Cocciolos muzika. Ansamblis nuolat koncertuoja Lietuvoje, ypatingą dėmesį skirdamas regionams (pvz. tris metus vykdė ansamblio rezidencijos projektus Paparčių kaime Kaišiadorių rajone). 2015–2016 m. „Canto Fiorito“ pristatė LDK muzikos paveldą Norvegijoje, Austrijoje bei Slovėnijoje. 2017 m. „Canto Fiorito“ pradėjo organizuoti Tarptautinį Kretingos senosios muzikos festivalį su seniausiais Lietuvoje vargonais, parengė ankstyviausios išlikusios vokiškos operos premjerą – Johanno Sebastiani „Pastorello musicale“ pusiau-sceninį atlikimą, koncertavo Stokholmo senosios muzikos festivalyje. 2018 m. „Canto Fiorito“ pristatė LDK muzikos programas festivalyje „Musiq’3“ Briuselyje ir Namiūro muzikos festivalyje, koncertavo Šiaurės viduramžių muzikos festivalyje “Nomemus” Švedijoje. 2018–2019 metais kartu su partneriais iš Austrijos bei Estijos ansamblis įgyvendino Europos Komisijos fondo „Kūrybiška Europa“ finansuojamą tarptautinį muzikos ir edukacijos projektą „Hanzos kelias“ septyniose Europos šalyse su koncertais Vilniuje ir Kaune, Braitono senosios muzikos festivalyje, „Hanzos dienose“ Rostoke, festivalyje „Jeunesse“ Vienoje, „Glasperlenspiel“ festivalyje Tartu, Bacho kamerinės muzikos festivalyje Rygoje ir Amsterdame. 2019 m. „Canto Fiorito“ rengia Alessandro Stradellos operos „Kirkė“ premjerą, inicijuoja Vilniaus baroko architektūros meistrui Jonui Kristofui Glaubicui dedikuotą koncertų ciklą, pradeda tris metus truksiančią ansamblio rezidenciją Kintuose, kur rengs meistriškumo pamokas, edukacinius koncertus vaikams, bendrus projektus su vietos chorais ir folkloro ansambliais bei kitus projektus. 
Meno vadovas Rodrigo Calveyra, gimęs Brazilijoje, studijavo išilginę fleitą pas Conradą Steinmanną Bazelio „Schola Cantorum“. Tuo pat metu specializavosi viduramžių muzikoje pas Pedro Memelsdorffą Milano „Civica Scuola di Musica“. Vėliau baigė korneto studijas Trosingeno aukštojoje muzikos mokykloje. Nuo 2015 m. jis rašo muzikologijos disertaciją Paryžiaus Sorbonos universitete. 
Calveyra yra nuolatinis garsaus senosios muzikos ansamblio „Cappella Mediterranea“ narys ir jo dirigento Leonardo Garcia Alarcono asistentas. Kaip solistas Calveyra grojo su Brazilijos, Šveicarijos, Italijos ir Argentinos orkestrais, dirbo su tokiais dirigentais kaip Pablo Herreras Casado, Alessandro di Marchi, Martin Gester, Benoit Haller ir kt. Jis dalyvavo daugumoje prestižiškiausių senosios muzikos festivalių Europoje ir Pietų Amerikoje. Jis buvo Brazilijoje įkurto ansamblio „Instrumentarium“ meno vadovas, su šio ansamblio nariais tokiais kaip Victor Torres ar Manfredo Kraemer, surengė daugiau nei 150 koncertų Pietų Amerikoje ir Europoje. Jis įrašinėjo kompaktines plokšteles su tokiomis kompanijomis kaip „Hamonia Mundi France, „Deutsche Harmonia Mundi“, „Ambronay Editions, „Ricercar“, „Calliope“, „France Musique“, „Radio France“ ir kt.

www.cantofiorito.lt; www.hanseaticway.eu

